ХIажи ХIамзатов гьавуна Дагъистаналъул адабияталъул классик ЦIадаса ХIамзатил хъизамалда авариялъул некIсияб тахшагьар Хунзахъ росдал данд битIараб гьитIинабго ЦIада 1926 соналъул 5 маялъ.
Москваялда тIадегIанаб партиялъул школаги лъугIизабун, ХIажи ХIамзатов хIалтIана магIарулазул республикаялъул «БагIараб байрахъ» газеталъул редакторасул заместительлъун, МахIачхъалаялъул телевидениялъул студиялъул директорлъун, ДАССР Министрзабазул Советалда цебе бугеб телерадиовещаниялъул Пачалихъияб комитеталъул председательлъун, вукIана ДАССРалъул культураялъул министрлъун.
1972 соналдаса 2005 соналде щвезегIан ХIажи ХIамзатович хIалтIана СССРалъул ГIелмабазул Академиялъул Дагъистаналъул филиалалъул историялъул, мацIазул ва литератураялъул Институталъул директорлъун (гьанжесеб Россиялъул гIелмабазул академиялъул Дагъистаналъул гIелмияб централъул ЦIадаса ХIамзатил цIаралда бугеб мацIалъул, литератураялъул ва искусствалъул институт).
ХIажи ХIамзатовасул хIаракаталдалъун гIуцIана историялда, культураялда ва политикаялда церечIарал кIвар бугел масъалабаздасан гIемерал халкъазда гьоркьосел конференциял, къватIисел улкабазул гIелмиял центразгун гIумруялде рахъинаруна цадахъал проекталги программабиги. ГIелмиял докладалгун ХIажи ХIамзатович цеве вахъана Германиялда, Франциялда, Англиялда, Австриялда, Испаниялда, Венгриялда, Турциялда, Сириялда, Япониялда, Китаялда, Америкаялда, Швециялда, Индиялда ва цогидал къватIисел улкабазда. ХI. ХI. ХIамзатов кколаан Россиялъул Президентасда цебе бугеб Россиялъул халкъазул культурияб ирсалъул цIакъго къиматал объектазул рахъалъ Пачалихъияб экспертнияб комиссиялъул член, ЮНЕСКОялъул ишазул рахъалъ Россиялъул Федерациялъул комиссиялъул член, Россиялъул гIелмабазул академиялъул литератураялъул ва мацIазул отделениялъул гIелмияб советалъул член, Россиялъул гIелмабазул академиялъул тIабигIиябгун культурияб ирс лъазабиялъул ва цIуниялъул гIелмияб советалъул член, улкаялъул востоведазул ассоциялъул президиумалъул член, Кавказоведазул Европаялъул общество гIуцIарав ва гьелъул член,1996-99 соназ гьеб обществалъул президент. Гьединго ХIажи ХIамзатович вукIана Россиялъул гIелмабазул академиялъул «Известия РАН. Серия литературы и языка», «Известия Северокавказского научного центра высшей школы» журналазул редколлегиязул член, «Вестник ДНЦ РАН» журналалъул бетIерав редактор.
ХIажи ХIамзатовичас бажарун нухмалъи гьабун букIана Дагъистаналъул мацIал лъазариялъул фундаменталиял цIех-рехазул проблематикаялъе. МацIалъул литератураялъул ва искусствалъул институталда гьес гIуцIун рукIана хъвай-хъвагIай бугелги хъвай-хъвагIай гьечIелги мацIазул Дагъистаналъулгун гIурус ва гIурус-Дагъистаналъул кIиго мацIалъулал словарал къватIибе биччана Дагъистаналъул литературиял мацIазул нормативиял грамматикаби, Дагъистаналъул халкъазул фольклорияб ирсалъул 20 ялдаса цIикIкIун тIехь, «Дагъистаналъул халкъал» - тарихиябгун этнографиялъул серия (20 тIехь), «Дагъистаналъул хъвай-хъвагIаязул памятникал», «Дагъистаналъул энциклопедия», кIиго бутIаялда Дагъистаналъул искусствалъул тарихиял очеркал ва гIемерал цогидалги хIалтIаби. Гьеб киналъго щулияб кьучI лъуна Дагъистановедение ва Кавкзоведение цебетIеялъе цIи-цIиял ресазе. ХIажи ХIамзатовичас нухмалъи гьабураб институталъ цIикIкIараб хIалтIи гьабуна, гьабулебги буго, гьединлъидал гIалимзабаз хIайранлъун цебегоялдаса гьелъул хIакъалъулъ хIайранлъун хъвалебги буго. Лондоналъул къираласул Азиялъул улкаби лъазариялъул ассоциациялъул член Роберт Ченсинерица ХIамзатовасухъе хъвалеб буго: «Гьениб гьабулеб хIалтIул кIодолъиялъул ва къватIире ричалел тIахьазул гIемерлъиялъул рахъалъ нужер институт данде кквезе бегьула мукъадисав Антонийил Оксфордалъул колледжалда ва цогидалги халкъазда гьоркьосел гIелмиял институтазда» - ян.
ХIажи ХIамзатовасда 90 сонилаб юбилейги баркун Россиялъул Федерациялъул президент В. В. Путиница хъвалеб буго: «ГIемер рахъазулаб гIелмияб, вторчествалъул ва гIуцIарухъанлъиялъулаб хIаракатчилъиялъ Россиялда гуревги гьеб бахун къватIивехунги машгьур гьавун вуго Мун пишацоязда гьоркьов. Нилъер гIемермиллатазулаб улкаялъул халкъазул художественниял культураби лъизариялъул рахъалъ тIадкIалъай гьечIел Дур цIех-рехал ВатIаналъул гIелмуялъул чIухIилъун ва Россиялъул рухIиялгун интелектуалиял хазинаби гIемер гьариялъе квербакъилъун ккола».